პეპ გვარდიოლა
ჟოზეპ „პეპ“ გვარდიოლა ი სალა (კატ. Josep Guardiola i Sala [ʒuˈzɛp gwaɾdiˈɔłə]; დ. 18 იანვარი, 1971) — ესპანელი მწვრთნელი და ყოფილი ფეხბურთელი. თამაშობდა ჩამშლელ ნახევარმცველად. კარიერის უდიდესი ნაწილი „ბარსელონაში“ აქვს გატარებული. გვარდიოლა შედიოდა იოჰან კრუიფის „ოცნების გუნდში“, რომელმაც „ბარსელონას“ თავისი პირველი ჩემპიონთა ლიგის ტიტული მოაპოვებინა. ასევე, გვარდიოლა თამაშობდა „ბრეშაში“, „რომაში“, „ალ-აჰლისა“ და დორადოს „დე სინალოაში“. ამჟამად ინგლისური „მანჩესტერ სიტის“ მთავარი მწვრთნელია. საყოველთაოდ აღიარებულია ყველა დროის ერთ-ერთ უდიდეს ფეხბურთის მწვრთნელად. არის რეკორდსმენი ლა ლიგაში, ბუნდესლიგასა და პრემიერ ლიგაში ზედიზედ მოგებული თამაშების რაოდენობის მხრივ. მან 47 მატჩი ჩაატარა ესპანეთის ეროვნულ ნაკრებში. მონაწილეობდა 1994 წლის მსოფლიო ჩემპიონატსა და 2000 წლის ევროპის ჩემპიონატზე. საფეხბურთო კარიერის დამთავრების შემდეგ, გვარდიოლა მცირე ხნით წვრთნიდა ბარსელონა B-ს, რომელთანაც მან მოიგო Tercera División-ის ტიტული. „ბარსელონას“ პირველ გუნდს სათავეში 2008 წელს ჩაუდგა და პირველივე სეზონში კლუბს ლა ლიგა, კოპა დელ რეი და უეფა-ს ჩემპიონთა ლიგა მოაგებინა. იგი გახდა ყველაზე ახალგაზრდა მწვრთნელი, რომელმაც ჩემპიონთა ლიგა მოიგო. 2011 წელს, მას შემდეგ, რაც კლუბს ლა ლიგა და ჩემპიონთა ლიგა კიდევ ერთხელ მოაგებინა, გვარდიოლა კატალონიის პარლამენტის ოქროს მედლით დაჯილდოვდა. იმავე წელს იგი ფიფას მსოფლიოს საუკეთესო მწვრთნელადაც დასახელდა. მან „ბარსელონაში“ ოთხწლიანი სამწვრთნელო მოღვაწეობა 2012 წელს დაასრულა 14 მოგებული ტიტულით, რაც საკლუბო რეკორდია.